Convivència entre mitjans de transport | RACC Bloc\nConvivència entre mitjans de transport\nPer RACC Bloc a Bicicleta Cotxe i Moto\nLa bicicleta és un mitjà en expansió a les grans ciutats. T’oferim una sèrie de consells, tant per als ciclistes com per als vianants, automobilistes i motoristes quan es troben amb una bicicleta. Perquè els mitjans de transport compartim el mateix espai urbà i hem de conviure, buscant la màxima agilitat, garantint la seguretat viària i donant sempre prioritat als usuaris més vulnerables, els vianants.\nSi vas amb bicicleta…\nLes voreres són per als vianants i, per això, si hi circules a prop, redueix la velocitat.\nCircula pel carril bici, les calçades i les zones 20 i 30.\nRespecta els semàfors i els estops.\nAtura’t als passos de vianants i dona prioritat als vianants.\nSigues respectuós amb els motoristes i els conductors\nCircula pel carril més proper a la vorera i per la part central del carril.\nIndica clarament i amb temps les maniobres de canvi de direcció.\nRespecta els semàfors, els estops i els passos de vianants.\nPer la calçada, no circulis en sentit contrari.\nEvita les distraccions: no facis servir els auriculars o el mòbil.\nNo circulis pel carril bus si no està permès.\nSi vas amb cotxe…\nDona prioritat als vianants.\nRespecta els semàfors i els senyals d’estop.\nAtura’t als passos de vianants.\nRespecta els límits de velocitat.\nMantingues la màxima precaució amb la gent gran i els infants.\nNo et distreguis amb el mòbil o els auriculars.\nSigues respectuós amb els ciclistes\nDona prioritat als ciclistes a la calçada.\nNo circulis pels carrils bici, no t’hi aturis ni hi aparquis.\nEstigues sempre atent als retrovisors.\nRespecta la distància de seguretat de 3 metres darrere del ciclista.\nSi l’avances, deixa una distància de seguretat d’1,5 metres.\nIndica els canvis de direcció amb els intermitents.\nSigues respectuós amb els motoristes\nSi avances un motorista, deixa una distància de seguretat d’1,5 metres.\nEstigues atent als retrovisors i utilitza els intermitents.\nRespecta els semàfors, els senyals d’estop i els límits de velocitat.\nSi vas amb moto o ciclomotor…\nDona prioritat als passos de vianants i fes els girs a baixa velocitat.\nNo circulis per la vorera amb el motor en marxa.\nNo circulis pel carril bici ni aparquis en aparcaments per a ciclistes.\nSi avances un ciclista, deixa una distància de seguretat d’1,5 metres.\nSigues respectuós amb els conductors\nNo facis avançaments entre cotxes ni en ziga-zaga.\nQuan hi hagi congestió, no envaeixis el carril contrari.\nIndica les maniobres amb els intermitents.\nSi ets un vianant…\nNo envaeixis el carril bici ni t’hi quedis aturat esperant per creuar.\nSigues respectuós amb la teva seguretat viària\nAls semàfors: passa en verd, mai en vermell o groc.\nCreua sempre pel pas de vianants.\nTens prioritat de pas en plataformes úniques i zones 30, però estigues atent als altres usuaris.\nNo travessis el carrer sortint d’entre dos cotxes o per davant d’un autobús.\nNo travessis el carrer ni caminis per la vorera mirant el mòbil.\nNo et quedis a la calçada esperant per creuar.\nSi voleu més informació, podeu consultar l’estudi sobre convivència entre usuaris de diferents modes de transport a Barcelona de la Fundació RACC.\nEstic totalment d’acord en que ens tenim de respectar mutuament, pero tambè crec que el peatons/vianans/ciclistes tindrien de posar.hi una mica mes de la seva part.\nVianans que surten de darrera una furgoneta en un pas de vianans sense mirar.\nCiclistes que pasen els passos de vianants acompanyats dels seus fills i ni tans sols paren a mirar sino que tal com venen de la vorera passen.\nCrec que els ciclistes tambè haurien de estar mes controlats com el automovils, motos etc., ja que el 99% no tenen asegurança ni paguen cap impost mtla. etc.\nCom podeu suposr soc conductor d’automobil i estic molt fastiguejat amb aquest tema, perque sembla que siguem els culpables de tot i som els que aportem mes € a l’administracio.\nSi es posible tambe m’agradaria sapiguer quines normes existeixen per posar “bots” a les carreteres, i en quines distancies, ja que jo cada dia en 6 Km de carretera en tic 5, multiplicat per 4 viatges al dia, ja em direu. Crec que aixo aumenta el consum de combustible, desgast de frens, suspensions etc.\nEn referència a la problemàtica que exposa sobre la convivència a la via urbana, algun dels casos concrets que exposa com que els vianants travessin sense mirar o les queixes per part de conductors i vianants sobre el comportament de les bicis són alguns dels motius que han empès al RACC a realitzar aquest estudi. S’ha analitzat de cada mode de transport (vianants, ciclistes, motociclistes i conductors) les infraccions o comportaments inadequats per tal de fer palès quins són els drets i deures de cadascú. També cal indicar que la societat actual tendeix a ser cada cop més intermodal, és a dir, una persona pot agafar la bici i el cotxe per a un mateix desplaçament i tots som vianants. Finalment indicar que des del RACC reclamem l’assegurança de responsabilitat civil als ciclistes.\nPer altra banda, respecte als bots o ressalts existents a les vies urbanes, també es tracta d’un aspecte on el RACC sempre ha estat actiu. Actualment hi ha la Circular 02/05 que aplica a la xarxa viària catalana i la Orden FOM 3053/2008, ambdues molt similars però que només apliquen a carreteres i no a la xarxa de carrers urbans dels nostres pobles i ciutats. És cert que hi ha diversos manuals de recomanacions com el “Dossier tècnic de seguretat viària núm- 26: Elements reductors de velocitat en l’àmbit urbà” publicat pel Servei Català de Trànsit l’any 2014 i el “Manual de disseny de les vies urbanes per a la Mobilitat sostenible” elaborat per l’AMB el mateix any, però és evident que cada ajuntament actua de forma diferent i que no s’està seguint cap regulació específica en el disseny d’aquests elements. Tal com indica, crea un desgast als vehicles, però inclús pot afectar a la seguretat viària segons els casos.


Sebastià Portell, Biografia, galeria i obres | BCulture\nTeatre , Biografia , Assaig , Narrativa , Text teatral\n(Ses Salines, 08/11/1992)\nGèneres: Teatre , Biografia , Assaig , Narrativa , Text teatral\nSebastià Portell és escriptor i dramaturg. La seva primera publicació fou el llibre de relats Maracaibo (2014, Adia Edicions). Després arribaren La recerca del flamenc (amb Jaume C. Pons Alorda i Joan Todó). (2015, LaBreu Edicions) i El dia que va morir David Bowie (2016, LaBreu Edicions).\nAmb la novel·la El dia que va morir David Bowie (2016, Labreu), va guanyar el Premi Time Out Barcelona al Creador de l’Any. La mateixa temporada, va publicar la biografia-entrevista Antònia Vicens. Massa deutes amb les ﬂors (2016, Lleonard Muntaner). Dos anys després, publicà amb Sebastià Perelló, Davant el fulgor. Per a llegir l’obra d’Antònia Vicens (2018, Lleonard Muntaner) i Amors sense casa. Poesia LGBTQ catalana (2018, Angle Editorial).\nEn teatre, és l’autor de Entre tu i jo, gris (2010), La mort de na Margalida. Cançó de tristor de l'illa de Mallorca (2012, Lleonard Muntaner), Un torrent que era la mar (2013), L'endemà de Fedra (2015, Adia Edicions) i Transbord (2018, Lleonard Muntaner Editor).\nL’any 2018 va gaudir d’una beca de la residencia Art Omi de Nova York i fou finalista del IV Torneig de Dramatúrgia de les Illes Balears. La seva darrera novel·la és Ariel i els cossos (2019, Empúries).\nDavant el fulgor. Per a llegir l'obra d'Antònia Vicens


Els republicans s'uneixen als demòcrates per revocar el veto de Trump al pressupost de Defensa\nBiden acusa la Casa Blanca d'"irresponsable" pel fet de seguir bloquejant informació de seguretat nacional\nLa resurrecció de Biden frena la “revolució” de Sanders FREDERIC J. BROWN / AFP\nBarcelonaL'encara president dels Estats Units, Donald Trump, ha rebut aquesta matinada una bona clatellada política quan més de 100 congressistes republicans s'han unit als demòcrates per revocar el seu veto presidencial a la llei d'autorització de la defensa nacional (NDAA, segons les sigles en anglès), una mena de pressupost anual que enguany preveu destinar 741.000 milions de dòlars a sous i modernització de l'equipament de l’Exèrcit.\nTot i l'ampli suport bipartidista que havia obtingut aquesta norma pressupostària a les dues cambres del Congrés, Trump la va vetar la setmana passada perquè inclou una proposta per rebatejar 10 bases militars que encara tenen noms de líders confederats. Un altre argument era que no incloia una derogació de la Secció 230, que permet a les plataformes tecnològiques (contra les que Trump manté una batalla per la censura que han aplicat als seus missatges) no fer-se responsables del què es penja a les seves xarxes socials. Si el rebuig al veto del president s'aprova també al Senat, serà el revés més gros que el seu propi partit hagi infligit mai al president Trump al Congrés.\nUn total de 109 republicans van desafiar el president votant per rebutjar el veto, de forma que els 322 vots a favor (enfront de 87 en contra) van aconseguir els dos terços de la cambra baixa necessaris per revocar el bloqueig presidencial.\nPerò aquesta no va ser l'única sorpresa de la sessió d'ahir de la Cambra de Representants, que va celebrar una altra votació més favorable al president i que, de retruc, va generar una aliança força atítica. La llei per aprovar les ajudes als afectats per la pandèmia -per a la qual el president havia aixecat ahir dilluns el seu veto després d'una setmana- es va modificar per elevar els ajuts de 600 a 2.000 dòlars per persona, un increment que Trump havia reclamat en imposar el veto. Finalment, l'augment es va poder aprovar gràcies al vot de 40 congressistes republicans que es van unir als demòcrates per poder elevar aquests ajuts, tot i que el Partit Republicà s'havia oposat a l'increment abans de Nadal. Queda per veure si el Senat, de majoria clarament republicana, també ha canviat d'opinió en aquest punt i dona així una victòria a Trump, cosa que a hores d'ara, però, sembla poc probable.\nPerò la pandèmia crea estranyes parelles i l'increment de les ajudes a 2.000 dòlars per persona ha unit el president amb el senador de Vermont Bernie Sanders, a l'altre extrem de l'espectre polític. L'excandidat demòcrata a la presidència, de fet, amenaça amb bloquejar el rebuig al veto del president a la llei de defensa fins que el Senat no aprovi l'augment de les ajudes, un filibusterisme que podria obligar els senadors a continuar a Washington fins més enllà de l'Any Nou. El mateix Trump li va expressar el seu suport en un tuit.\nLa màquina mediàtica al servei de les mentides de Donald Trump\nMentrestant, el president electe, Joe Biden, va publicar un vídeo per denunciar que el seu equip de transició segueix trobant "obstacles" per accedir a la informació de seguretat i intel·ligència que hauria d'estar rebent des de fa setmanes. Segons Biden, "el lideratge polític del departament de Defensa i a l'oficina de gestió i pressupostos" encara estan torpedinant la transició entre administracions negant-se a subministrar informació a l'equip que a partir del 20 de gener dirigirà el país.\n— Joe Biden (@JoeBiden) 29 de diciembre de 2020\n"Ara mateix, el meu equip no està rebent tota la informació que necessitem de l'administració sortint en àrees clau de la seguretat nacional", assegurava Biden, i qualificava aquesta obstrucció com a "clarament irresponsable". "Ara que el nostre país afronta un període de transició, necessitem assegurar-nos que no es perdi res en el traspàs entre administracions. El meu equip necessita una imatge clara de les nostres postures arreu del món i de les operacions per dissuadir els nostres enemics" amb l'objectiu d'"evitar cap finestra de confusió que els adversaris puguin intentar explotar", alertava el president electe.


Com elaborar el Pla d’empresa\nRECURS DIDÀCTIC RD4\nTinc la idea, i ara què? A partir d’aquesta pregunta aquest recurs pretén oferir eines per començar a treballar en la viabilitat del projecte i en la necessitat d’elaborar un Pla d’empresa. Començarem per explicar en què consisteix un Pla d’empresa i per què cal elaborar-lo. Presentarem les diferents parts i algunes eines online i offline existents per crear-lo, per tal que la persona o el col·lectiu de persones puguin triar quin és el model que s’adequa més a les seves necessitats.\nEntendre què és i per a què serveix un Pla d’empresa\nComençar a definir el model i l’estratègia de negoci\nConèixer eines i recursos per elaborar un Pla d’empresa\nQuè és i per a què serveix un Pla d’empresa\nEstructura inicial del Pla d’empresa\nEines i recursos existents per ajudar-nos a elaborar un Pla d’empresa\nEl Pla d’empresa és un document escrit en el qual s’explica i es detalla el projecte d’una nova empresa, tenint en compte tots els elements rellevants, els recursos necessaris i les accions que cal dur a terme per a la posada en marxa del nou projecte empresarial.\nConsulta aquest enllaç (Guia per a l’elaboració del Pla d’empresa) i reflexiona sobre les preguntes següents:\nPer a què creus que et pot servir elaborar el Pla d’empresa?\nQuins apartats i quina estructura hauria de tenir el teu Pla?\nTens o teniu clars els diferents apartats segons la vostra idea de negoci?\nCom creus o creieu que s’hauria de redactar i presentar?\nA partir d’aquí proposem diferents eines que us poden ajudar en la definició i la concreció del Pla d’empresa. Tria el camí que s’adeqüi més al que estàs buscant.\nEt presentem dos recursos interactius per elaborar el teu Pla d’empresa:\nL’accés al Pla d’empresa online és restringit i necessites introduir unes claus d’accés. Per obtenir-les cal assistir a una sessió informativa a Barcelona Activa, on et facilitarem les teves claus i també t’informarem de tots els productes i serveis que t’oferim per ajudar-te a tirar endavant el teu projecte empresarial.\nQuan hagis accedit a l’aplicació, trobaràs una plataforma organitzada en els apartats següents:\nCada apartat té diferents subapartats en els quals podràs anar construint el teu Pla d’empresa. També té eines i recursos propis, així que no ho dubtis i remena les pestanyes d’eines, conceptes i pistes, on trobaràs diferents documents, articles, recursos i plantilles que t’ajudaran a continuar construint el teu Pla. Una vegada complimentat podràs descarregar-te el document en Word o PDF.\nPORTAL XARXA EMPRÈN. PLA D’EMPRESA ONLINE\nEl portal Xarxa Emprèn és un portal on trobaràs eines i recursos per al teu projecte d’emprenedoria. Hi trobaràs articles, manuals i consells que et poden orientar i ajudar a definir diferents aspectes de la teva idea de negoci.\nConcretament també hi trobaràs l’apliació Pla d’empresa en línia. Per tal d’accedir a l’aplicació recorda que has d’accedir a l’espai assessora’t, i inscriure’t en qualsevol de les entitats d’assessorament per mitjà del formulari. L’entitat es posarà en contacte amb tu i, mitjançant una primera visita presencial, rebràs les claus i l’assessorament necessari.\nSi el que t’agrada és el format paper, tens diferents opcions per poder orientar- te en la construcció del teu Pla d’empresa. Aquí te n’oferim alguns, esperant que et siguin d’utilitat:\nGuia del Pla d’empresa. Catalunya Emprèn\nGuia per a l’elaboració del Pla d’empresa. Unitat de Foment Empresarial. Ajuntament de Badalona\nGuia per a l’elaboració del Pla d’empresa. Unitat d’Innovació. Universitat Pompeu Fabra (UPF)\nGuía para la elaboración del Plan de empresa. COCETA (Confederación Española de Cooperativas de Trabajo Asociado) http://www.coceta.coop/publicaciones/emprendecoop-guia-elaboracion-plan-empresa.pdf\nEs recomana aquest recurs per a persones i col•lectius que comencen a proposar-se l’elaboració d’un Pla d’empresa a partir d’una idea de negoci més o menys identificada. Si es parteix de zero, es recomana utilitzar aquells recursos que poden oferir un acompanyament presencial inicial per començar.\nLes línies d’impuls a la iniciativa emprenedora i de consolidació d’empreses de Barcelona Activa ja tenen una bona experiència a l’esquena en el camp de la creació i el desenvolupament d’empreses.\nAquesta experiència ens permet elaborar un informe eminentment pràctic sobre el que ens hem trobat durant aquests anys de servei, com una guia amb els errors més comuns i que poden llastar el projecte empresarial a desenvolupar per una persona emprenedora com tu.\nLa clau de la gestió del temps està en la previsió i en la programació de la feina. Partint d’aquesta idea, ens trobem que cada persona té unes prioritats i unes responsabilitats diferents i que, per tant, no hi ha una programació ideal per a totes les feines. És per aquest motiu que aquí no parlarem de programació, planificació i previsió, sinó que intentarem donar uns consells a aplicar en la feina diària. Són útils per respondre a les obligacions professionals tant de la persona emprenedora com de la treballadora, gaudir de la família i les amistats, i no perdre la salut pel camí.\n#PLA D’EMPRESA #RECURSOS ONLINE #RECURSOS OFFLINE


Uns 250 padrins participen a la Festa de Tots Sants de la gent gran d'Encamp i Andorra la Vella | BonDia Diari digital d'Andorra.\nUns 250 padrins participen a la Festa de Tots Sants de la gent gran d'Encamp i Andorra la Vella\nDj., 26/10/2017 - 21:18\nAgències / Foto: L.R.\nUn any més, a tocar de la festivitat de l'1 de novembre, els comuns d'Encamp i Andorra la Vella han organitzat, conjuntament, la Festa de Tots Sants per a la gent gran de les parròquies. Uns 250 padrins han participat de la celebració, que s'ha dut a terme a la Sala de festes del Complex esportiu i sociocultural d'Encamp, decorada per a l'ocasió amb elements de Halloween, com aranyes, ratpenats i calaveres. S'han repartit 1.100 panellets i 50 quilos de castanyes, que els assistents han menjat acompanyats de moscatell.\nL'acte ha comptat amb la participació dels cònsols d'Encamp i altres representants de l'administració d'Andorra la Vella i Encamp. Des del 2013, les dues parròquies organitzen cada any aquesta festivitat per a la gent gran.\nDe cara al dia 31 d'octubre, torna una de les festes tradicionals i més arrelades de la parròquia d'Encamp: la castanyada popular. Les activitats començaran a les 7 de la tarda a la plaça Sant Miquel i a la plaça de l'Església del Pas de la Casa. Els assistents podran degustar castanyes calentes i fer un tast de moscatell.


L’AMB engega un pla per rehabilitar 13.650 habitatge fins el 2026 amb una inversió de 172 MEUR - MésEconomia\nL’AMB engega un pla per rehabilitar 13.650 habitatge fins el 2026 amb una inversió de 172 MEUR\nEl programa beneficiarà 35.000 ciutadans i suposarà la creació de 4.000 llocs de feina\nL’AMB, a través del Consorci Metropolità de l’Habitatge, ha posat en marxa un pla per rehabilitar en quatre anys 13.650 habitatges construïts abans de l’any 1981. Es finançarà amb 100 milions d’euros dels fons europeus Next Generation i 72 que aportaran els propietaris. L’actuació, que beneficiarà uns 35.000 ciutadans i generarà 4.000 llocs de feina, vol millorar l’eficiència energètica dels habitatges. Així, promourà la renovació de les façanes i cobertes, la construcció de nous ascensors i l’actualització d’instal·lacions comunitàries, entre d’altres. En funció de l’eficiència energètica que s’obtingui amb la rehabilitació, les subvencions arribaran fins el 80%, amb un màxim de 21.400 euros per habitatge.\nEn la roda de premsa de presentació del pla, Antoni Balmón, vicepresident executiu de l’AMB i president del CMH, ha destacat que l’actuació vol millorar la qualitat de vida dels veïns que rehabilitin els seus habitatges, reduir les emissions de CO2 i generar ocupació. En aquest sentit, ha xifrat en 17.000 les tones de CO2 que es deixaran d’emetre a l’atmosfera i més de 4.000 els llocs de feina que es crearan. Antonio Balmón ha reconegut que el gran repte per implementar el pla serà convèncer les comunitats de veïns. En aquest sentit es farà una intensa feina de “pedagogia” per convèncer els propietaris dels beneficis de la rehabilitació. “Serà difícil, però ens llacem perquè creiem que la piscina té aigua”.\nJosé Antonio Antímez, director del CMH, ha recordat que tots els edificis d’abans del 1981 presenten deficiències i que moltes comunitats de veïns van fent “derrames” contínuament que no són més que “pegats”. “El plantejament que els oferim es fer-ho tot d’una sola vegada, amb subvencions molt potents i crèdits per als que no puguin pagar. No hi ha excusa per no fer-ho”, ha reblat.\nEn funció de l’eficiència energètica que s’obtingui un cop rehabilitat l’edifici, les subvencions podran arribar fins al 80% amb un màxim de 21.400 euros per habitatge. Tanmateix, els propietaris que es trobin en situació de vulnerabilitat econòmica podran accedir a ajuts de fins el 100% de l’import que els correspongui pagar per les obres.\nA banda de les subvencions per a les obres de rehabilitació, la convocatòria preveu ajuts per a obres d’eficiència energètica en interiors d’habitatges, que poden arribar fins al 40 % amb un màxim de 3.000 € per habitatge. Addicionalment es preveuen ajuts per subvencionar el 100 % de la redacció del llibre de l’edifici, l’ITE i la redacció de projectes.\nEl termini de sol·licitud del primer paquet d’ajuts, de 37,7 milions d’euros, comença el 2 de maig. Per a la gestió d’aquests ajuts s’ha establert un procediment nou que permetrà realitzar una gestió telemàtica, simplificar els tràmits i agilitzar els tràmits interns per evitar que puguin suposar un obstacle o endarreriment en l’execució de les obres.


05 d'octubre de 2019 - 00: 32\nLa plantilla de l'CD Dénia buscarà el seu primer triomf a la Lliga com a local davant la UD Alginet, en el xoc que jugarà aquest diumenge, al camp Diego Mena a les 18 hores, i que arbitrarà el col·legiat Ripoll Berenguer.\nFerran Monzó rematant de cap\nBones vibracions hi ha a l'interior del vestidor denier on es coneix que sumant dues victòries consecutives l'equip agafa aire i es col·loca en posicions més còmodes en la classificació. Es va guanyar a Alcàsser la passada setmana i ara es té la intenció de fer vàlida aquesta victòria.\n"Haurem de sortir amb la màxima intensitat per doblegar un rival que no arriba en el seu millor moment. Han tingut canvi d'entrenador i això els pot servir com a motivació ", Comentava el tècnic del CD Dénia, Manuel Esteban. L'entrenador dels groguets té clar que, "S'ha de jugar molt concentrats tant en defensa com en atac". "No hem de cometre errors defensius però tampoc hem de perdonar en les oportunitats que se'ns presentin".\nDurant la setmana, l'equip ha entrenat a un bon nivell encara que hi ha jugadors que estan tractant-se d'algunes molèsties que arrosseguen del passat diumenge. Sembla que Esteve no va a realitzar massa canvis respecte a l'equip que d'inici va jugar en la passada jornada.\nLa UD Alginet arriba a Dénia amb tècnic nou, almenys de manera provisional. Tonet Martínez, entrenador de l'aleví, ha estat qui ha dirigit els entrenaments de la setmana després del cessament de Xuss Vendrell. Les aigües baixen molt revoltes al equip de La Ribera i d'això deu treure a fruit un Dénia que sense cap pressió afronta el xoc amb la intenció de brindar a la seva afició un bon joc i, si és possible, sumar la seva primera victòria com a equip local.


L'Associació Barri Antic de Vals convoca una protesta per l'esfondrament parcial de Ca Padró | EL PORTAL NOU\nHome Societat L'Associació Barri Antic de Vals convoca una protesta per l'esfondrament parcial de Ca Padró\nL'Associació Barri Antic de Vals convoca una protesta per l'esfondrament parcial de Ca Padró\nL'Associació Barri Antic ha convocat que aquest dilluns, 28 de novembre, un acte de protesta per l'esfondrament parcial de Ca Padró, situat al carrer de la Cort. L'acte, que presenten com una "vetlla de dol pel patrimoni perdut", està previst per a les 8 del vespre davant de l'edifici, i els assistents portaran cascos com a denúncia pel mal estat de conservació de les construccions del barri i llantions per a la vetlla, també, pel patrimoni " que es troba en perill de desaparèixer".\nL'edifici protegit de Ca Padró ha patit aquest diumenge, 27 de novembre, l'ensorrament parcial de dues plantes, probablement per efectes de les intenses pluges del darrer dia. Alguns testimonis que es trobaven al cèntric carrer de la ciutat van sentir un soroll d'esfondrament pels volts del migdia, tot i que aparentment l'exterior no va patir efectes visibles. Hores més tard, ja a la tarda, la regidora d'Actuacions Públiques, Urbanisme, Patrimoni i Barri Antic de Valls, Judit Fàbregas, acompanyada d'una arquitecta, van acostar-se a l'edifici per determinar-ne l'estat.


De Cospedal assegura que el PP es plantejaria una gran coalició amb el PSOE si no tingués majoria absoluta\nLa secretària general del PP afirma, en al·lusió a Podem, que "la democràcia té la grandesa d'acollir totes les opcions", també les que quan governen "no creuen en el sistema"\nRedacció 02/12/2014 - 12.28 Actualitzat 02/12/2014 - 14.16\nDe Cospedal i Rajoy durant la reunió del comitè executiu del PP aquest dimarts. (Foto: EFE)\nEl PP estudiaria una "gran coalició" amb el PSOE en el cas que no disposés de majoria absoluta. Ho ha dit aquest dimarts la secretària general dels populars, María Dolores de Cospedal, en una entrevista a Telecinco. De Cospedal s'ha mostrat partidària d'aquest model que ara hi ha Alemanya "no per neutralitzar ningú sinó per garantir la governabilitat del país", en resposta a la pregunta de si l'entesa PP-PSOE seria per contrarestar Podem.\nSegons la número dos del PP, sense majoria absoluta, "els partits que poden ser alternativa de govern" haurien de posar-se d'acord "en els grans temes d'estat, sens dubte". De Cospedal assegura que el seu partit està sempre disposat a pactar amb el PSOE "les grans qüestions d'Estat", encara que el seu secretari general, Pedro Sánchez, intenti trencar el de la reforma de l'article 135 de la Constitució. La dirigent popular assenyala que han ofert al PSOE coalicions importants en els temes prioritaris del país i "fins ara no han fructificat".\nMaría Dolores de Cospedal ha reconegut que Podem ha tingut un "creixement espectacular" en poc temps, però ha remarcat que l'únic que ha fet és "negar i criticar, que és molt fàcil". "La democràcia té aquesta grandesa", afirma De Cospedal, que afegeix: "Hi entren totes les opcions polítiques, les que creuen de manera ferma en un sistema democràtic i les que, quan es materialitzen en govern, no creuen en sistemes democràtics."


L'enllumenat públic de Nadal s'apagarà el 25 i el 26 de desembre i l'1 de gener en senyal de protesta | Ajuntament d'Alcanar\nInici Ajuntament Comunicació i premsa Notícies L'enllumenat públic de Nadal s'apagarà el 25 i el 26 de desembre i l'1 de gener en senyal de protesta\nLa campanya de Nadal se celebrarà amb normalitat a Alcanar, però els carrers no brillaran amb l'enllumenat nadalenc durant el 25 i el 26 de desembre i l'1 de gener. Els llums de la façana de l'Ajuntament romandran apagats durant totes les festes. Aquestes són les mesures que han acordat l'equip de govern i els botiguers i restauradors d'Alcanar i les Cases per a denunciar la situació d'excepcionalitat que es viu a Catalunya.\nLes dos accions mostraran el rebuig a la repressió que l'Estat espanyol està exercint sobre Catalunya, mitjançant l'aplicació de l'article 155 de la Constitució, l'empresonament de representants polítics i de líders socials i la vulneració de drets i llibertats socials.\nLa decisió s'ha pres aquesta mateixa setmana, després de diverses reunions amb el sector i de valorar les propostes del Comitè de Defensa de la República d'Alcanar. Jordi Monfort, regidor de Comerç i Turisme, explica que "la campanya de Nadal és molt important per al teixit comercial i, per tant, les accions de protesta han de ser sensibles amb aquesta realitat".\nAra bé, l'acte de l'encesa dels llums de Nadal a les Cases i a Alcanar se celebrarà com tots els anys. En aquesta ocasió tindrà lloc el 5 de desembre i els xiquets i xiquetes tornaran a ser els protagonistes de la festa. A més, els enllumenats públics dels carrers també funicionaran amb normalitat totes les festes.\nFotografia: AFA- Aula de Fotografia d'Alcanar.


Foravial: Nitidesa cerdana\nCom ha gebrat aquesta nit i com plau caminar pels prats cruixents! Un cel ras i un fred viu animen a caminar llarg i més si és per l'alta muntanya, on no hi han més direccions prohibides que les que assenyali la prudència.Tolls, estanyols i mulleres estan recoberts per les infinites expressions del glaç i m'entretindré tan com pugui a recollir-les (no trigaré a ensenyar-ne una mostra).Fins al Prat Fondal he segui el camí de tothom, tot i que avui només jo correré per aquest massís ceretà. A partir d'aquí l'itinerari ja serà cosa meva. El Serrat de les Perdius Blanques -la ruta normal al Puigpedrós- és una ascensió sense cap entrebanc però ensopida com poques; i jo vull un tast de vigoria muntanyenca, d'aquí que m'hagi decantat pel circ del Fener de l'Os.Acabaré al cim del Pedró de la Tossa després d'una joiosa sessió d'adherència per les grans lloses assolellades. La muntanya també és el gust pels moviments incerts.A partir d'aquí, d'incertesa poca, si endavant m'esperen els lats rasos dels Planells de Campquerdós. Els deserts culminals de la Cerdanya -els d'aquí, del Carlit o de la Tossa Plana- són una anomalia al Pirineu i creuar-los t'emplena d'un benèfic sentiment d'amplitud alterosa. I no tenen res d'avorrits o monòtons: ara t'aboques al Malforat -que ben pocs deuen trepitjar al cap de l'any-; ara desfila saltironant un nombrós ramat d'isards -de mares i segalls-; ara tornes a entretenir-te amb les mulleres congriades pel glaç... Malgrat hi bati tot el sol del món, la temperatura es manté sota zero.La placidesa del passeig s'exhaureix a la cota innominada que pretenia; i més quan el perllongo fins el cap d'un rude estrep estimbat sobre la Vall de Campquerdós (i no Campcardós com ara escriuen als mapes, que aquest també ve de Quer-pedra, com d'aquí estant es pot comprovar, i no de card).Aviat desestimo davallar per les canals i anar a buscar la Portella de Meranges. Els meus dos dits de front m'ho desaconsellen. Tampoc és que em calgui més si la qüestió era retrobar-me amb la neu. L'havia deixada, en un dia ras com avui, als cims de Sardenya però aquella era una neu vella, esgrogueïda i acongestada, res a veure amb el guspireig blavís d'una primera enfarinada.Tot i que la tingui al davant, confosa per l'angle d'il·luminació i per la dominància dels grisos i torrats, l'eminent i concorreguda cresta Peiraforca-Roc Colom sembla voler camuflar-se amb el fons. No em costa imaginar un tractament que recuperi la seva evidència...Retorno a la carena i mentre la vaig remuntant em distrec amb els rastres inscrits a la neu: el d'un isard solitari -un mascle, segur!-; el d'uns peuets encoixinats que bé podrien ser els d'un ermini... ¿Ja deu tenir el pelatge d'hivern, aquell blanc de les capes dels reis? També encerto una llarga filera de passes feixugues, les d'uns peus amb unes grans urpes. Així imagino les d'un ós o del ieti, però són les d'algú que es va enfilar per les canals calçat amb grampons.Quan sóc a ni deu minuts del cim del Puigpedrós me n'adono que avui no vull ser sobirà, que el cim no afegirà res a la jornada i que, perfectament, puc prescindir-ne. I tiro avall.* * *Són les cinc i faig temps al cafè de Bellver. Després de sis hores trescant estic ben baldat i tanmateix, quan entra el Lluís, no puc fer-me enrere. Encara perllongaré la tarda remuntant de nou els vessants ceretans camí de l'altitud. Aprofitant el darrer sol d'un dia gloriós li descobriré les joies que amaga l'Estany de l'Orri. Aquí desvirtualitzar-se és decidir creuar una humil passera.Un cop escrit l'apunt me n'adono que resulta escaient pel Dia d'Acció Blocaire, enguany dedicat a l'aigua. M'hi adhereixo, doncs.\nQuina desvirtualització tan collonuda, si se'm permet dir-ho!!!\n17 d’octubre de 2010 a les 11:20\nUn text fantàstic. Quina sensació de llibertat i de bellesa. Quina sort saber caminar així per la muntanya\n17 d’octubre de 2010 a les 12:56\nQuan he vist la darrera foto ja no sabia a quin bloc em trobava. Ai el misteri dels blocs comunicants, fluids com l'aigua.\n17 d’octubre de 2010 a les 13:22\nups! un home d'aigua? com està el pati, ja ni els mites es respecten ;) i mira que m'ho passo bé trescant amb tu Girbén!\n17 d’octubre de 2010 a les 13:30\nAlguna de les escenes retratades en aquest apunt tindran noves versions i visions, en un altre blog (del tot previsible). Un dia per a recordar, i tant.Per cert: el qui apareix no és pas un home d'aigua -com algú diu- sinó un home que camina sobre les aigües. Una cosa ben diferent, i que té una llarga tradició.\n17 d’octubre de 2010 a les 14:08\nCaram! Aquesta no és pas la Cerdanya dels 4X4 (cotxes).Precioses fotografies: m'agrada molt la de la cresta del Peiraforca.\n17 d’octubre de 2010 a les 19:21\nTot llegint-te, he estat seguint la teva excursió al plànol. I entenc que el Puigpedrós t'hagi acceptat la voluntat de renúncia, que prou la muntanya s'ha sentit estimada.\n17 d’octubre de 2010 a les 20:50\nM'ha agradat aquest apunt per vàries raons. La primera perquè, com sempre, ens ajudes a viatjar amb l'intel·lecte i el sentit visual.En segon lloc perquè ets capaç de renunciar a un suposat objectiu si els mitjans no justifiquen aquest fi.I tercer per la genial desvirtualització del més desvirtualitzat de tots els blocaires. Quines fotografies més espectaculars que em recorden les desvirtualitzacions de Joan Fontcuberta vestit de monjo per paratges semblants.\n17 d’octubre de 2010 a les 21:00\nMu, a tu t'és permès de dir-ho! La tarda-vespre anterior l'havíem dedicada a una mildiabòlica conversa fora de camí amb el rerefons dels paisatges cerdans.\n18 d’octubre de 2010 a les 8:45\nMarta, si sol camines llarg per muntanya no pots estar-te'n d'anar redactant un text compassat que et faci companyia. Després només cal fixar-lo i oferir-lo.\n18 d’octubre de 2010 a les 8:58\nAllau, m'agrada fer de pontífex però només en el seu perdut sentit original de "constructor de ponts". Bé la cultura en la que crec és la que basteix ponts entre ribes desconnectades.\n18 d’octubre de 2010 a les 9:08\nClidi, millor un home d'aigua que Home a l'aigua!. I trescar em sembla un verb tan bell i ple de sentits que mal faríem si el perdéssim; alia caminar i atrafegar-se, energia i agilitat.\n18 d’octubre de 2010 a les 9:15\nÉs cert que hi ha una altra Cerdanya. I val la pena descobrir-la amb experiències com aquestes -incloses desvirtualitzacions...- .Em sento identificada amb el cometnaeri que fas d'anar redactant un text compassat que et faci companyia. No sempre m'arriba dalt d'una muntanya, és clar, però la sensació hi és...\nLluís, he deixat la nostra trobada com un succint epíleg per a no trepitjar el teu "previsible" apunt.\n18 d’octubre de 2010 a les 9:19\nAra acabo de veure el comentari que li fas a la Clidice: el verb "trescar" també el trobo bell i que s'adiu al que fem quan ens enfilem muntanya amunt... Trequem, doncs, i que no falti! -toti que em sembla que jo sóc mooooolt més moderada que tu i la Clidi, per exemple ;)\nlluís, ja coneixes prou bé la Cerdanya intemporal. La imatge de la cresta del Peiraforca la vaig anar a buscar. M'havia remirat les fotos penjades a la xarxa i cap em feia el pes, totes en donaven un confós testimoni. Continuava sent millor la foto del Jolis a l'edició del 69 de la guia "Cerdanya".\n18 d’octubre de 2010 a les 9:33\nXiru, valgui trufar el text amb topònims si aquests et permeten refer l'excursió. Això és llegir!Vaig desestimar el cim tant perquè la panoràmica del Puigpedrós és discreta (ofegada pels rasos que l'envolten) com, sobretot, per mantenir el record de les meves ascensions d'adolescent; unes caminades infinites que començaven i acabaven a l'estació de Puigcerdà.\n18 d’octubre de 2010 a les 9:42\nGalderich, si bé l'experiència ja resulta del tot completa i gratificant, l'afany testimonial la complementa i l'amplifica.A muntanya, la juguesca entre el risc i el seny és constant. Malament rai si no haguéssim après a renunciar.I sí, hauria estat bé engalanar al Lluís amb un vestit de dimoni (dels pastorets?). Molt honrat de la comparança amb el Fontcuberta.\n18 d’octubre de 2010 a les 10:01\nEulàlia -que ja sé com sovinteges la Cerdanya-, que els carallots practiquin tant "walking" i "trekking" com vulguin que nosaltres seguirem, ferms, trescant en companyia de pensaments compassats.\nGirbém,Un bon recorregut des de la gebrada de l'alba fins al passeig vora el riu. Un decurs del pas de les hores per omplir-se els ulls de paisatge cerdà, i enhorabona per la vostra desvirtualització (entre tu i el Lluís) per damunt del corrent del riu.\n18 d’octubre de 2010 a les 13:54\nmolt bones fotos i texte, potser ho poses però m'ho passat, a quan correspon això, aquesta setmana o un altre temps?\n18 d’octubre de 2010 a les 16:16\nMaite, més d'un cop m'he demanat si aquella missió que, segons Herman Hesse, li havien encomanat a KNULP, EL RODAMÓN, la de “Donar voltes pel món i portar als sedentaris una mica de nostàlgia de la llibertat”, no és també una mica la meva.\n18 d’octubre de 2010 a les 17:48\nAristofeles, aquest fred que avui deus notar va entrar la setmana passada pel Pirineu. L'excursió que explico és del passat dijous.\n18 d’octubre de 2010 a les 17:50\nAixò sí que és autèntic hedonisme, no el dels plaers banals, sinó el dels més nobles: les sensacions primigènies, la llibertat, la solitud del matí i l'amistat de la tarda (ambdues reals i no virtuals), la imensitat (del gran i del petit), la bellesa... I en l'omissió (intencionada?) de les categories que es desprenen de les experiències espressades (o, si ho vols dir a l'inrevés, de les intuïcions que les sostenenen), també hi detecto un profund alè metafísic. Una abraçada des d'un racó marginal.jaume ll\n18 d’octubre de 2010 a les 18:24\nBentornat jaume, com bé saps, a força d'enaltir a una muntanya (i mira que la docilitat del Puigpedrós per la Cerdanya no t'ho posa fàcil), i per una rara transferència, el verb enaltir esdevé reflexiu; tot i que no figura que ho sigui. Aquí és quan veus que les categories, més que ometre-les, simplement és fonen; i tu amb elles.Un record al teu eminent racó marginal!\n20 d’octubre de 2010 a les 8:33


Tanparlaina és el meu país – Otsiera\nUn conte per descobrir el valor de l’aire que respirem, i molt més. Per a 9-10 anys, aproximadament. Amb una Guia de lectura que ofereix orientacions i suggeriments per tal de facilitar un millor aprofitament de les pistes que trobem en la narració.\nTana és nena i sargantana (que no és el mateix que ser una nena sargantana o una sargantana nena! –avisa–), i ella ens presentarà al rei Persidecàs i els estranys fenòmens que passen al seu país.\nLes recerques de la Tana i del seu amic Lula són una invitació lúdica a explorar la realitat, a no donar res per fet: ni per dins, ni per fora, ni del món que ens envolta ni de nosaltres mateixos. Perquè, normal, el que es diu normal…, ves a saber, ben poques coses hi ha “normals” en aquesta vida!\nUn llibre que vol encomanar les ganes de ser libèl·lula, de ser sargantana, de poder establir contacte amb la realitat molt i molt de debò. I que pot ser llegit, sense més (nens i nenes de 9-10 anys, aproximadament); o que es pot fer servir com a eina per aprofundir, estirar fils, reflexionar i dialogar en grup sobre… el món, la vida, la saviesa, créixer, les religions, l’agraïment, el llenguatge… i més!\nDescarregar el conte en pdf\nL’exemplar imprès el podeu comprar a Barcelona, a CETR, carrer Rocafort 234, bxos\n(jardins Montserrat). Telèfon:93-4107707, cetr@cetr.net\n(Preu: 4€ l’exemplar. A partir de 10: 3€. A partir de 20: 2,50€)\nEl conte també el podeu trobar a la llibreria virtual BUBOK\n(descàrrega gratuïta i venda de l’edició impresa)\nEstimular i cultivar la capacitat de sorpresa, de meravella davant la realitat.\nDescobrir i donar valor a tot allò que podem conèixer i comprendre si “estirem fils”, si anem més enllà de les aparences i no ens quedem donant per real únicament allò que és visible.\nValorar la possibilitat d’aprendre i de comprendre.\nPresentar i valorar l’observació i l’atenció com una capacitat fonamental per descobrir nivells més subtils de la realitat i ampliar-ne la seva comprensió.\nValorar la saviesa acumulada dels avantpassats.\nValorar l’AIRE com un bé compartit que cal respectar i tenir-ne cura.\nAixí comença el conte:\nJa fa una setmana que el palau reial de Tanparlaina és tancat amb pany i clau. Ningú en surt, ni tampoc no hi entra. O, si més no, això és el que pretenia el rei quan va ordenar segellar portes i finestres… sense pensar que les formigues, les aranyes, les puces, les mosques, els ratolins i les sargantanes -com jo-, que també vivim a palau, …nosaltres, això de les portes, ni fu ni fa.\nPobre rei! Està molt obsessionat! I tot perquè un dia, mentre es rentava les dents, es va posar a bramar com un ruc: “HI-HA, HI-HA” -cridava ben fort- tot sorprès de que hi hagués un ruc a la seva reial cambra de bany.\n– Quin atreviment! -pensà el rei. Busca sota el bidet, dins la banyera, darrera les tovalloles, mira per la finestra i, res, ni rastre de ruc.\nProu que ho sabia jo qui era el ruc…\n– HI-HA, HI-HA, HI-HA! -ressona de nou… Ai! El rei hi cau de quatre potes!\n– Si el ruc sóc jo! -va exclamar aterrat.\nMai el rei no havia dit una veritat tan grossa!\nTags: AtencióCapacitat de meravellaconsciència ecològicaCreixement interiorEducació en valorsNaturaPrimària Cicle mitjàsolidaritat


Tres anys, tres obres, com tres nadons que ens han donat de tot: alegries i disgustos.\nLa nostra segona obra va ser: “Els 10 negrets” o “ten little indians” pels qui els hi soni molt més, amb el segell de l’entranyable Agatha Christie, la reina del misteri, i quina ment va aconseguir dona girs inesperats en les seves histories i crear personatges tan entranyables com: Hercules Poirot i Miss. Marple.\nLa reina del crim, va ser tot un repte per Catarsi, que havia de posar en l’escenari deu personatges a la vegada, mentre anaven morint un a un, sense saber quin era l’assassí que s’amagava entre ells.\nEl caire de misteri i tot el moviment de darrera de bambolines, juntament amb els costos del muntatge, van fer que aquesta obra només fos representada dues vegades per Catarsi, i que degut a la gran quantitat de personatges necessaris i l’estat de bona esperança d’algunes de les actrius, els interpretes variaren d’una versió a l’altra.\nQui sap potser amb el pas del temps, quan passem d’amateurs, a una mica més que amateurs, l'obra podrà ser recuperada, perquè val la pena encara tractar de descobrir qui va ser l’assassí d’aquests deu negrets, encara que us confessaré que al final només moren vuit.\nI aleshores no en queda cap!


Pujarem la tristesa dalt les golfes: - Jo he vist elefants que no feien cara de dir-se tardor! -\n- Jo he vist elefants que no feien cara de dir-se tardor! -\nUn home amb el cabell llarg i bosses sota els ulls porta un abric marró amb la butxaca esquerra estripada i la dreta plena d’elefants. Les seves sabates són gastades i la part del taló totalment llisa: arrossega els peus. I mentre que els dits de la mà són grocs i freds, la resta del cos s’amaga entre els plecs d’un pell blanca, rugosa i gastada que sovint recorda la placidesa que rau en l’anatomia dels morts. La seva esquena, però, és la corba perfecte que traça la vida al llarg del temps i els seus braços són encara els d’un home fort, o si més no són la marca que et recorden que no sempre ha estat com ara.\nViatja molt i tots els estius és a l’Àfrica. Puja sobre animals, olora la sorra i reconeix cada vent que li ve a robar l’alè. No és un mal home, però sap que sempre te el deure de tornar i davant d’això no hi ha més inquietud i nostàlgia que el destrossin més.\nOctubre no va escollir aquesta estació. Demano, doncs, que se li concedeixin vacances africanes tot l’any. La tristesa d’un mes pot ser la placenta que alimenta més tristeses.\nPublicat per Raquel Santanera a 16:25\nGenial! M'ha encantat, Taronger!Voto per aquestes vacances africandes que durin tot l'any i poder portar elefants a les butxaques!


Platja de les Arenes - Viquipèdia, l'enciclopèdia lliure\nLa platja del Cabanyal delimita al sud amb el port de València i al nord amb la platja de la Malva-Rosa amb una longitud de 1200m, amplària mitjana de 60 i una alta ocupació. D'arena fina i daurada, és una platja de caràcter urbà, un extens passeig marítim amb nombrosos i amplis locals que ocupen antigues cases de bany.\nAl fons, el port de València marca el final de les Arenes\nArena fina i daurada\n39° 28′ 09″ N, 0° 19′ 21″ O / 39.46916°N,0.32251°O / 39.46916; -0.32251Coord.: 39° 28′ 09″ N, 0° 19′ 21″ O / 39.46916°N,0.32251°O / 39.46916; -0.32251\n60 ( ) × 1200 ( ) default\nDisposa de tota mena de serveis així com àrees esportives i de jocs per a xiquets. És un lloc d'oci nocturn freqüentat entre els mesos d'abril i octubre.\nEl nom oficial és platja del Cabanyal, no obstant, popularment es coneix com a platja de les Arenes que ve donat per l'antic Balneari de les Arenes, característic edifici que imita a un temple grec, actualment convertit en un hotel, que suposava un lloc de trobada per a la burgesia valenciana de finals del segle xix i inicis del xx.\n↑ «Ajuntament de València. PLATJA EL CABANYAL». www.valencia.es. [Consulta: 17 novembre 2016].\nA Wikimedia Commons hi ha contingut multimèdia relatiu a: Platja de les Arenes\nObtingut de «https://ca.wikipedia.org/w/index.php?title=Platja_de_les_Arenes&oldid=25834551»\nDarrera modificació: 29 des 2020 a les 13:19\nLa pàgina va ser modificada per darrera vegada el 29 des 2020 a les 13:19.


Botigues de Catalunya, Tardor Musical a Sant Hilari Sacalm\nTardor Musical a Sant Hilari Sacalm\nL’Àrea de Cultura de l’Ajuntament de Sant Hilari i l’Associació de Comerç i Turisme han organitzat una nova edició de la Tardor Musical. Enguany, el cicle s’iniciarà el 28 d’octubre amb l’Orquestra Ensemble Athenea. Aquesta Orquestra que donarà el tret de sortida al cicle de música de tardor farà tres concerts en un mateix dia. Així, al matí a partir de les onze, hi haurà un concert a casa. Aquest lema és el del concurs organitzat per l’Associació de Comerç i Turisme, que et porta l’orquestra a casa si hi participes. Una hora més tard, pels carrers del mig del poble, hi haurà un concert de jazz gratuït obert a tothom. El darrer concert de jazz que oferirà l’Orquestra Ensemble Athenea porta per títol “ No puc parar” i es farà a la Sala Noble.\nLa segona sessió de la tardor musical anirà a càrrec dels alumnes de l’Escola de Música de Sant Hilari Sacalm i de l’Orquestra Jove de la Selva. Al matí, els alumnes de l’Orquestra actuaran pels establiments associats del poble. Aquesta activitat és totalment gratuïta. A la tarda, els alumnes de l’Orquestra oferiran un concert a la Sala Noble a les sis de la tarda.\nEl darrer concert que es celebrarà en el marc d’aquest cicle de música de tardor es farà el dissabte 24 de novembre i anirà a càrrec del Cor de Veus blanques Lutiana. L’actuació es farà a la Sala Noble de la Cooperativa.\nMés informació: Comerç i Turisme Sant Hilari Sacalm\nEtiquetes: Sant Hilari Sacalm, Selva, Girona\nPoster Tardor Musical de Sant Hilari Sacalm (JPG)


481634 machinima [en]\n\t<Indústria> machinima [en]\n481635 machinima [en]\n\t<Creació> machinima [en]\n481584 malla de polígons\nmalla de polígons\n\t<Jocs> malla de polígons\nmalla de polígons, n f\nes malla poligonal\nfr maille de polygone\nen polygon mesh\nConjunt de polígons, units entre si pels vèrtexs, que conformen un objecte gràfic.\n481636 mapa d'il·luminació\n\t<Jocs> mapa d'il·luminació\nmapa d'il·luminació, n m\nes mapa de luces\nen light map\nMapa de bits que codifica de manera precalculada la il·luminació d'un objecte gràfic.\n481522 mapa de bits\n\t<Jocs> mapa de bits\nmapa de bits, n m\nes mapa de bits\nfr mappe de bits\nRepresentació d'una imatge gràfica composta de bits.\n481637 mapa de textura\n\t<Jocs> mapa de textura\nmapa de textura, n m\nes mapa de textura\nfr carte de texture\nen texture map\nMapa de bits que se superposa a la superfície d'un objecte gràfic per a simular un determinat material.\n481638 mapatge d'entorn\n\t<Jocs> mapatge d'entorn\n481639 mapatge de relleu\n\t<Jocs> mapatge de relleu\n481640 mapatge de textura\nmapatge de textura\n\t<Jocs> mapatge de textura\nmapatge de textura, n m\nes diseño de texturas\nes mapeo de texturas\nfr mappage de texture\nfr placage de textures\nen texture mapping\nen texture mapping technique\nProcés de la renderització consistent a revestir la superfície bidimensional d'un objecte gràfic amb un mapa de textura.\nNota: El mapatge de textura permet crear superfícies diferents sense modificar l'objecte original.\n481641 mapatge MIP\n\t<Jocs> mapatge MIP\nmapatge MIP, n m\nes mapeado MIP\nes mapeo MIP\nfr mappage MIP\nen MIP mapping\nMapatge de textura en què s'apliquen sobre l'objecte gràfic diferents mapes, els quals han estat creats i emmagatzemats prèviament, segons el nivell de detall necessari i la distància entre l'objecte i el punt d'observació, que permet optimitzar l'eficiència de la renderització sense disminuir la qualitat global de la imatge.\nNota: La sigla MIP correspon a la denominació llatina multum in parvo 'molt en un espai petit'.


Festival Portalblau, cap de setmana amb Pau Riba i Anna Roig entre d'altres - SIESTV\n02 ag. 2019 Festival Portalblau, cap de setmana amb Pau Riba i Anna Roig entre d'altres\nAquest divendres es trasllada a l’espectacular escenari de Mar d’en Manassa\nPosted at 11:32h in Cultura, Música by siestv\nRedacció.- Aquest cap de setmana tenen lloc els concerts a l’espectacular escenari de Mar d’en Manassa amb les actuacions del mític cantautor Pau Riba que s’acompanya pels De Mortimers, d’Anna Roig & Àlex Cassanyes Big Band Project i d’Orpheus XXI\nDesprés dels concerts d’aquests dies al MAC Empúries, el festival Portalblau es trasllada aquest cap de setmana a l’espectacular escenari de Mar d’en Manassa que té la badia de Roses com a teló de fons. El festival acull les últimes actuacions musicals d’aquesta edició amb els concerts de Pau Riba, Anna Roig & Àlex Cassanyes Big Band Project i Orpheus XXI.\nEl divendres, Portalblau acull l’última activitat que enguany dedica per conscienciar sobre el drama dels refugiats al Mediterrani. El festival programa el concert de la formació Orpheus XXI, un conjunt musical de caràcter professional format per músics immigrants i refugiats procedents de diversos països de la mediterrània. Al so dels instruments tradicionals, de l’oud, el saz, les percussions del Magreb i l’Orient, el ney i el duduk armeni i les veus de la Mediterrània, Orpheus XXI ens proposa un concert integrador a través de músiques d’Orient i d’Occident. La formació, sota la direcció artística del reconegut músic sirià Moslem Rahal, ens convida a fer un viatge musical que ens porta des de Catalunya a Armènia, Síria, el Marroc, Israel o el Kurdistan. Una proposta artística que té un denominador comú: l’emoció i el diàleg intercultural. Una proposta que neix l’any 2016 de la voluntat de Jordi Savall, ambaixador de la Unió Europea pel diàleg intercultural el 2008 i Artista per la Pau escollit per la UNESCO, per permetre la integració de músics professionals refugiats i immigrants i de transmetre la seva cultura a través d’una proposta intercultural d’acció pedagògica, educativa, lúdica i creativa a favor dels joves refugiats i immigrants amb un coneixement i talent musical capaç de promoure la integració i el diàleg.\nL’endemà, dissabte, Pau Riba actuarà per primera vegada a Portalblau dins la seva gira 50 anys de Dioptria que commemora el naixement d’aquest aclamat treball publicat fa mig segle. Un espectacle per revisar els temes d’un disc avançat al seu temps que el mateix artista defineix com “el disc cabdal” de la seva prolífica discografia formada per prop d’una trentena de treballs. Superats els 70 anys, el músic torna a la carretera per protagonitzar una gira que vol mirar el passat amb amor i el futur amb il·lusió. En aquest nou espectalce Pau Riba s’acompanya del seus estimats companys de viatge dels darrers anys: la banda De Mortimers en el seu format més rocker. Malgrat ser poc amant de les celebracions i menys encara dels homenatges, l’artista considera que els 50 anys del disc són una fita que cal celebrar. El fetival ofereix en aquests moment les ultimes 100 entrades d’aquest espectacle.\nEl cicle de concerts de Mar d’en Manassa es tancarà diumenge amb l’actuació d’Anna Roig & Àlex Cassanyes Big Band Project, que han unit els seus dos talents creatius per proposar-nos un viatge per la cançó francesa. La tendresse. Hommage aux belles chansons és el títol de l’espectacle que ens regala versions de peces musicals de Jacques Brel, Claude Nougaro o Serge Gainsbourg, entre altres autors. En la seva posada en escena, la cantant de L’Ombre de Ton Chien s’acompanya per una big band formada per catorze músics i capitanejada pel seu director i arranjador Àlex Cassanyes. El repertori està format per cançons escollides personalment per la cantautora i arranjades pel compositor amb un equilibri just entre potència i dolçor, com la tendresa.


contra les pelis religioses, sexe i violència a "Roma" – Ciudad Criolla\nÉs clar, això passava quan només hi havia dos canals: el primer i l’UHF. Però l’arribada de les cadenes privades no va canviar la situació, sinó que la va multiplicar, afegint a més a l’esmentada llista de pel·lícules un seguit de minisèries sobre Jesús, la verge, o qualsevol altre personatge bíblic. Aquesta obsessió religiosa arriba fins el punt que divendres sant el Canal + no emet la seva esperada peli porno de la matinada… i això sí que és imperdonable!\nSense comptar, és clar, amb un gran elenc d’actors, i una ambientació impecable. Que potser es pren algunes llicències històriques? Bé, això es pot perdonar. La nota negativa la van posar els italians, que un cop més van donar la nota, i van emetre una versió molt censurada de la sèrie, perquè la trobaven massa forta pel seu gust… sense comentaris…\nPer cert, jo no veuré Roma a Cuatro perquè em vaig avançar, i la vaig comprar en DVD fa setmanes. Només us puc dir que és totalment addictiva, i que deixa la sempre tan lloada Yo Claudio com Els Pastorets fet per un grup d’aficionats. Llàstima que només hagi durat dues temporades. Pel que sembla, resultava massa cara… i a més, gran part dels enormes estudis de Cinecittà on es rodava es van cremar poc després de rodar la segona temporada. El que sí sembla que es prepara és una pel·lícula per al cinema.\nEtiquetado bbc, big love, hbo, rai, roma, sex and the city, the sopranos, yo claudio\nEntrada anteriorescriptora i amant del jazz: es pot demanar més?\nEntrada siguienteel Tardà desemmascarat


La mortalitat per càncer de mama es redueix cada any\nAquest dimecres se celebra el Dia Mundial contra el Càncer de Mama, el tumor més freqüent en les dones occidentals i que, en el cas d'Espanya, representa gairebé el 30% de tots els tumors del sexe femení.\nCreat un biobanc "vivent" per provar fàrmacs que tractin el càncer de mama\nDescobreixen un mecanisme per reduir la reaparició del càncer de mama\nUn test genòmic permet afinar el tractament del càncer de mama avançat\nEn concret, a Catalunya, aquest any, s'han diagnosticat prop de 4.700 nous casos, segons dades del Departament de Salut. També, cada any, 26.000 dones descobreixen que el pateixen i una de cada vuit ciutadanes del nostre país ho tindrà al llarg de la seva vida.\nAixò sí, encara que sembli contradictori, aquest tipus de tumor també presenta xifres positives ja que es tracta d'un dels càncers amb major taxa de supervivència, al voltant d'un 82%, per sobre de la mitjana europea segons l'Associació Espanyola contra el Càncer. I és més, cada any es redueix la taxa de mortalitat un 2,6%.\nDe fet, aquestes xifres són 15 o 20 punts superiors a les que rondaven a principis dels anys 80 gràcies a les millores en el diagnòstic, el tractament, el pronòstic i la conscienciació sobre aquesta malaltia.\nLa mortalitat per càncer de mama ha anat reduint cada any des de 1994. Actualment provoca l a mort de 12 de cada 100.000 dones.\nEn els últims anys, l'evolució dels tractaments terapèutics ha permès reduir la mortalitat de les afectades per càncer de mama. També han contribuït els programes de detecció precoç, amb mamografies periòdiques cada dos anys entre els 50 i els 69 anys. L'any passat 272.000 dones es van sotmetre a aquest tipus de proves, que van permetre detectar precoçment 1.100 casos de càncer de pit.\nLa prevenció és un element clau. El codi europeu contra el càncer proposa actuacions com practicar la lactància materna, reduir el consum d'alcohol i evitar el consum de qualsevol tipus de tabac. També aconsella practicar una activitat física regularment, mantenir-se en un pes saludable i seguir una dieta equilibrada.\nI és que cal destacar que la millora s'ha produït tot i que també ha augmentat la incidència d'aquest tipus de tumors causa de la dieta, el sedentarisme, el retard de la maternitat i altres factors de l'estil de vida. Per tant, malgrat que la corba d'incidència és ascendent, la mortalitat baixa cada any.\nEl 24,05% del cens electoral al Barça ja ha votat presencialment i...\nCatalunya registra 1.060 casos i 12 morts més per Covid en les...


El Copríncep francès, Emmanuel Macron, oferirà un discurs a la ciutadania demà divendres a les 18.30 h a la Plaça del Poble • ALL ANDORRA\n12.09.2019 Agenda, Notícies d'Andorra, Societat / Macron\nEl Copríncep francès, Emmanuel Macron, oferirà un discurs a la ciutadania demà divendres a les 18.30 h a la Plaça del Poble.\nEl Copríncep francès durà a terme demà, divendres, la seva primera visita oficial a Andorra. L’agenda d’actes preveu que Emmanuel Macron recorri durant el dia totes les parròquies i el Consell General, i faci una al·locució a la ciutadania a les 18.30 hores a la plaça del Poble. El Comú d’Andorra la Vella anima a tota la ciutadania a participar de l’acte públic de la plaça del Poble. L’accés del públic s’obrirà des d’una hora abans i s’haurà de fer des de la zona dels ascensors panoràmics, la plaça Vinyes o el Centre de Congressos.\nL’entrada per la Rambla Molines estarà reservada a les persones que hi accedeixin amb acreditació. Prèviament, les 17.15 hores, el Copríncep francès visitarà la Casa comuna d’Andorra la Vella, on serà rebut pels cònsols i adreçarà un parlament davant dels consellers de Comú i ex-cònsols de la parròquia. Les oficines de Casa comuna, a més, faran aquest divendres horari intensiu (de 8 a 15 hores), i els comerços, les indústries, oficines i administracions públiques de la parròquia tancaran entre les 18 i les 19 hores durant la visita del Copríncep francès a Andorra la Vella, segons estableix el decret del Govern. De la mateixa manera, el bus comunal i el transport escolar també veuran alterat el funcionament entre les 16.30 i les 19 hores perquè un tram de l’avinguda Príncep Benlloch (des de l’encreuament amb el carrer Doctor Nequi fins a la Casa Comuna) estarà tallat. Per tant, les parades de La Quirola i Casa Comuna quedaran anul·lades en aquest interval i els usuaris hauran d’anar aLa Grau (Set Poetes) per agafar el bus.\nAparcament Centre Ciutat i sala Polivalent El dispositiu de seguretat que s’ha activat per la visita oficial obligarà a tancar la cinquena planta de l’aparcament Centre Ciutat durant tota la jornada de divendres. L’accés al pàrquing des de la plaça Rebés quedarà tancat entre les 16.30 i les 19.30 hores i els vehicles només podran entrar a l’aparcament des del carrer Prat de la Creu. També, la sala Polivalent anul·larà les activitats esportives programades per divendres, tant per a infants com per a joves i adults.


Envoltat pel Paratge Natural d'Interès Nacional de l'Albera, compta amb diversos miradors com el Mirador de Ras, que permeten fer una pausa durant el trajecte i contemplar l'immens paisatge agrícola de color verd maragda que rodeja Espolla. A més, els camins que connecten el terme amb els pobles del costat -Rabós, Sant Climent Sescebes, Sureda i Banyuls de la Marenda- són ideals per a fer amb bicicleta. Tanmateix, aquests camins han estat històricament llocs de pas durant el Franquisme i la Guerra Civil, ja que enllaçaven Catalunya amb França.\nEl poble compta amb diversos llocs d'interès que fan atractiu el turisme de proximitat -en els temps que estem vivint, el més recomanat- i que permeten passar un dia, o més, agradable i interessant a l'Alt Empordà. Una de les parades obligatòries és anar a esmorzar o dinar a la Societat La Fraternal, t'ofereixen el típic menjar de poble de tota la vida -és molt coneguda pels seus caragols- i el tracte és excepcional, obren les portes als turistes perquè se sentin com un veí més del poble. A pocs minuts caminant es troba el castell d'Espolla i Cal Ferrer, una casa rural situada davant del castell on es pot passar la nit. Una altra parada obligatòria és la façana de l'Església parroquial de Sant Jaume, d'origen romànic però molt restaurada al segle XVIII. En un indret on predominen els olivars i les vinyes és imprescindible visitar la cooperativa, en aquest cas, una de les més antigues de Catalunya. A la Cooperativa Agrícola d'Espolla es pot veure com s'elaboren els vins i els olis de denominació d'origen coneguts arreu de la comarca. Així doncs, si hom vol viure un dia envoltat de natura, amb milers anys d'història al darrere de cada carrer i menjant com a casa l'àvia, Espolla és la clau.


Ferida en bolcar el seu vehicle a la C-58 a Terrassa - Diari de Terrassa\nFerida en bolcar el seu vehicle a la C-58 a Terrassa\nEl turisme ha xocat contra la barrera de seguretat\nLa víctima ha estat traslladada a MútuaTerrassa\nLa conductora d’un vehicle ha resultat ferida aquest dijous en bolcar el seu vehicle quan circulava per l’autopista C-58, al terme de Terrassa.\nL’accident ha tingut lloc al punt quilomètric 17 de l’autopista, en sentit Manresa, a les 13.20 hores. Segons les primeres informacions, el turisme ha impactat contra la barrera de seguretat del costat dret i a continuació ha bolcat.\nLa dona ha patit múltiples contusions i ha estat atesa per unitats del Sistema d’Emergències Mèdiques (SEM). Una ambulància ha traslladat la víctima a l’Hospital Universitari MútuaTerrassa. Dues dotacions de Bombers de la Generalitat han acudit a la zona i han recol·locat el vehicle i desconnectat la bateria.\nTemes:C 58, Terrassa


L'Institut Tecnològic de la Ceràmica d'Almassora s'inaugurarà en estiu\nInicio Sociedad L’Institut Tecnològic de la Ceràmica d’Almassora s’inaugurarà en estiu\nL’Institut Tecnològic de la Ceràmica d’Almassora s’inaugurarà en estiu\nEl President de la Generalitat, Ximo Puig, visita les instal·lacions que donaran treball a prop de 40 persones.\nEl President de la Generalitat Valenciana, Ximo Puig, va visitar ahir l’Institut Tecnològic de la Ceràmica d’Almassora, que obrirà les seues portes aquest estiu, segons les previsions que maneja l’ITC. Així ho han traslladat durant el recorregut per unes instal·lacions, que van suposar “un desemborsament de 2,4 milions d’euros durant el govern d’Alberto Fabra i que mai s’han estrenat”.\nPuig ha ressaltat que aquest edifici “que no està destinat a res” per “una falta de projecte, de programa i de planificació evident” finalment tindrà una repercussió econòmica directa en el municipi perquè “estarà dedicat al desenvolupament de la indústria ceràmica enmig d’un polígon industrial, el SUPOI-8, que està creixent de forma molt important amb presència d’indústries molt destacades de la ceràmica”.\nL’ITC “estarà en el cor de la ceràmica d’Almassora” ha recalcat el cap del Consell davant els representants de la Mesa de la Ceràmica, reunida a Castelló, que s’han desplaçat fins al polígon d’Almassora per a recórrer l’edifici. La consellera d’Obres Públiques, María José Salvador, i el seu homòleg d’Hisenda, Vicent Soler, han visitat el centre al costat de l’alcaldessa, Merche Galí, i la primera tinent d’alcalde, Susanna Nicolau.\nDurant la visita han recorregut els laboratoris, aules de formació, saló d’actes, cuina, biblioteca i zona de despatxos dotada amb una sala de reunions “que permetrà donar un renovat impuls a la nostra indústria, a l’Espai Ceràmic Almassora, atés que l’ús de l’edifici entronca perfectament amb aqueix objectiu que té l’Ajuntament de convertir a Almassora en bandera de la indústria de la ceràmica”, ha destacat Galí.\n“Un edifici construït amb una inversió de 2,4 milions d’euros eixits de la butxaca dels valencians no podia romandre tancat indefinidament i sense cap tipus d’ús”, ha incidit l’alcaldessa, que ha reivindicat el potencial de l’entramat industrial d’Almassora, que en un any ha incrementat un 46% la seua presència en la fira Cevisama i que ha incrementat les sol·licituds de llicència d’obres en un 18,1% en aquest temps.\nEn opinió de la munícip, “el trasllat de la meitat de la plantilla de l’ITC a l’institut d’Almassora incrementarà la competitivitat del sector a Almassora, immers en ple procés de conversió al model industrial 4.0. Aquest fet contribuirà a aconseguir l’etiqueta Municipi Industrial Estratègic a la qual aspira la localitat”.


» 30 de maig,Missa a Montserrat, festa Beat Àlvar del Portillo | Col·legi concertat a Sant Cugat del Vallès\nÉs important venir adequadament preparats per protegir-se del sol i la calor amb aigua, gorres o protecció, ja que estarem a l'aire lliure."\n30 de maig,Missa a Montserrat, festa Beat Àlvar del Portillo\nLa Missa solemne en la primera festa del beat Àlvar del Portillo, beatificat el passat 27 de setembre de 2014, serà el pròxim 30 de maig a les 16.30 h a l'esplanada de les places de Santa Maria del Monestir de Montserrat, on hi haurà 2.500 cadires.\nPresidirà l'eucaristia el P. Abat Josep M. Soler. Hi concelebraran el vicari de l'Opus Dei a Catalunya, Dr. Antoni Pujals, i una trentena de preveres. A més, hi haurà confessions des de les 15.30 h al claustre gòtic, al costat del Centre de Coordinació Pastoral. Per a aquests esdeveniments, l'Abadia de Montserrat disposa d'un servei de seguretat i de primers auxilis. També hi haurà un punt d'informació.\nÉs important venir adequadament preparats per protegir-se del sol i la calor amb aigua, gorres o protecció, ja que estarem a l'aire lliure.\nEls que vindrem en autocar, podrem pujar fins a dalt. Cal tenir en compte que els dissabtes del mes de maig hi ha molta gent d'arreu que puja a Montserrat. De fet, el pàrquing del Santuari queda ple des de primera hora del matí.\nCotxes particulars: instruccions degut a la suspensió del cremallera\nEl dissabte 30 de maig s'ha suspès el servei del Cremallera de Montserrat de 16 h a 20 h per una vaga dels treballadors. El darrer cremallera de pujada i baixada sortirà a les 16.15 h. Es recomana fer ús dels autocars com a mitjà de transport. També es podrà pujar amb vehicles particulars.\na) De les 14 h a les 16 h els cotxes podran accedir fins a la rotonda de l'Escolania on podran baixar els ocupants. Després, el conductor/a haurà d'anar a l'aparcament previst al Monestir de Santa Cecília (carretera de Can Massana).\nb) Des des de les 14 h i fins a les 16 h hi haurà un servei de busos-llançadora per als conductors/es dels cotxes particulars des del Monestir de Santa Cecília i fins a la rotonda de l'Escolania.\nc) Un cop acabada la Missa, des de les 18.30 h a les 20.30 h, hi haurà el mateix servei a la inversa només per als conductors/es que podran recollir el cotxe i acostar-se fins al recinte del Santuari i fer ús de les places d'aparcament que es trobin lliures.\nd) Les dues sortides del Santuari seran gratuïtes per aquests cotxes.\ne) Hauran de portar l'acreditació (AQUÍ EN PDF) en un lloc visible del cotxe.\nf) Caldrà seguir aquestes indicacions i les que puguin assenyalar els organitzadors.\nPodeu consultar + info AQUÍ


Igualada fa un cop d'ull als vinils que dibuixen el futur de la Masuca\nCastells promet ”un mercat de tercera generació, on s’hi podran degustar productes de quilòmetre zero”\nDilluns, 11 octubre 2021. 09:48. Redacció AnoiaDiari.\nEl dissabte es van estrenar els vinils informatius situats a l'exterior del Mercat de la Masuca. La inauguració va comptar amb la presència del batlle, Marc Castells, i altres regidors del govern igualadí.\nEl futur del Mercat de la Masuca ja es pot albirar en els panells que s'han col·locat a l'exterior d'aquest equipament. Estan col·locats a l'antiga oficina bancària que hi ha a l'exterior, i s'hi poden veure diverses imatges que mostren la història i l'evolució del mercat i també projeccions de com serà un cop es completi la reforma que hi ha prevista a partir del 2023. En un dels vinils, a través d'uns petits forats, es pot visionar un vídeo amb declaracions de diverses placeres i del regidor de Dinamització Econòmica Jordi Marcè.\nEn la inauguració, Marc Castells va explicar els pròxims passos del projecte, anunciant que "el 2020 es redactarà el projecte executiu, el 2023 s'iniciarà el procediment del reglament que ha de regir aquest mercat i també la licitació, amb l'objectiu que el 2020 tinguem un nou mercat".\n"L'actual mercat és un mercat de primera generació", va afegir Castells, assenyalant que "l'objectiu de l'actual govern és que es converteixi en un mercat de tercera generació on es pugui també elaborar i degustar producte de quilòmetre zero, amb referents de servei a la nostra ciutat, botigues emblemàtiques que oferiran un producte emblemàtic. Perquè els mercats són els cors de les nostres ciutats". L'alcalde d'Igualada va parlar "d'un mercat adaptat al segle XXI, que aposta pel producte de proximitat i que es convertirà en un referent de servei. Volem que això sigui una realitat com més aviat millor, però ho volem fer d'una manera sòlida, que és fer-ho al costat dels placers del nostre mercat, que ens guiaran per desenvolupar un projecte que sigui de tothom".\nEn aquest sentit el batlle igualadí Castells va remarcar que "l'entorn del mercat ja s'està transformant, amb les obres de la nova oficina del Servei d'Ocupació de Catalunya, que ha d'obrir en dos mesos; les obres del Campus de la Salut de la Universitat de Lleida, que acollirà a 500 estudiants a tocar del Mercat de la Masuca. També va esmentar les dues promocions d'habitatge públic, al carrer de la Virtut i al carrer de Sant Carles, i la nova entrada de la Ronda Sud, que serà una realitat d'aquí a divuit mesos, i que ha de convertir el carrer d'entrada al Mercat en un vial importantíssim per la ciutat".\nAquestes iniciatives, va afegir Castells, "ens permetran fer d'aquesta zona una zona que es desenvolupi per a les persones". En aquest marc, el batlle va fer esment de les millores que s'estan fent en l'accessibilitat a les voreres de l'entorn del Mercat. Castells va destacar, per l'afluència de gent, les actuacions en accessibilitat a l'avinguda Caresmar, entre el Mirasol i el carrer de Joaquima de Vedruna."\nFinalment Marc Castells va afegir el desig de reforçar el paper d'Igualada com "a capital de comarca, on vingui tothom, que sigui una capital de serveis, una ciutat accessible".\nÒdena s'integra a l'Associació de Municipis per la Mobilitat i el Transport Urbà\nEl cel d'Òdena acull 105 persones amb discapacitat que compleixen el somni de volar\n6 Doblet històric de Georgina Gabarró, la nova reina de les curses de muntanya 656 lectures


Josep-Lluís Carod-Rovira - Un país de bones persones | NacióDigital\n«Potser no acabem de ser conscients del tot de què significa la lluita d'un poble per la seva independència nacional»\nper Josep-Lluís Carod-Rovira , 9 de desembre de 2020 a les 20:00 |\nDe Perpinyà a Alacant, amb les quatre Illes adjacents, som un país de bona gent, de bellíssimes persones, amb molt bon cor i, pel que sembla, al Principat d'una manera més destacada, s'hi produeix una concentració més massiva de bondat individual. No és que aquesta sigui una situació de la qual ens hàgim de doldre, ni que personalment em desplagui, però tampoc no es tracta de confondre les coses i deduir-ne que la bondat personal és el requisit que ja capacita per al desenvolupament d'una tasca determinada.\nQuan cridem el lampista perquè ens resolgui un problema amb l'electricitat, el tècnic del gas perquè ens faci la revisió de la caldera, el paleta per fer obres a casa o anem a la consulta amb el metge perquè tenim alguna malaltia, no els cerquem perquè siguin bones persones, sinó competents en la seva feina. De fet, en la majoria dels casos en desconeixem la vida personal, els valors ètics o la conducta moral, perquè l'únic que n'esperem és que siguin bons professionals. Davant de problemes concrets, cerquem experts que ens els puguin resoldre, a la llista de professionals de cada sector, llista en la qual, si més no abans de la independència, no hi consta, encara, cap apartat de "bones persones". Quan fem una gestió amb professionals, no esperem que ens comparegui a casa una bona persona per solucionar un problema tècnic, sinó un bon lampista, un bon paleta o un bon metge.\nPer fer front a la molèstia ocasionada per un vidre trencat, una aixeta que goteja, un pany que no s'obre o un mal de queixal, no és el que més ens tranquil·litza que el professional demanat per a solucionar l'inconvenient exhibeixi la seva condició de bona persona com a garantia per a treure'ns la preocupació i resoldre el problema. Sincerament, allò que ens cal és que sigui un bon vidrier, un bon lampista, un bon manyà o un bon dentista. Si resulta que, a més, és bona persona, doncs avui fos i demà festa! Una cosa semblant podríem dir-la en relació amb el patriotisme. Està bé que la gent s'estimi el seu país, en defensi la identitat nacional i els interessos col·lectius, actitud que ja s'atribueix per descomptat als dirigents polítics, però bondat i patriotisme no són, en absolut, sinònims d'expertesa. S'escau que, potser en més d'una ocasió, un concepte i l'altre han dissimulat l'escassa competència dels que se'n reclamaven dipositaris. I, veient com ha anat tot els darrers anys, per aquests verals, està clar que, en general, hi ha hagut més patriotisme que ciència i més pa que formatge.\nEl fet que una causa sigui noble i justa no n'és garantia segura d'èxit. Ni tampoc que els banderers d'aquesta causa siguin patriotes i bones persones, només. Si així fos, ja fa molt de temps que seríem un país independent. L'independentisme no és una ONG, ni els seus membres germanetes de la caritat o seguidors de les conferències de sant Vicenç de Paül. Desconec si José Martí, Andrés Bonifacio, Michael Collins, Ho Chi Minh, Amilcar Cabral, Patrice Lumumba, Agostinho Neto o Eduardo dos Santos eren o no bones persones. Dono per fet, clar, que eren patriotes, però sobretot que el seu compromís i intel·ligència van ser decisius per a la independència de Cuba, Filipines, Irlanda, Vietnam, Guinea Bissau, el Congo, Angola o Moçambic.\nPotser no acabem de ser conscients del tot de què significa la lluita d'un poble per la seva independència nacional i, particularment en el nostre cas, que lluitem no sols contra un Estat, sinó contra un negoci. Perquè Espanya no és només un Estat, també és, sobretot, un negoci del qual es beneficien unes elits extractives, amb seu a Madrid i corresponsals còmplices de l'empresa a tot el territori. Un negoci que permet tota mena de privilegis als nuclis dirigents: de la casa reial a l'administració civil i militar, al món empresarial, als lobbys mediàtics, a l'estructura judicial, a la conferència episcopal i a tot el lumpen televisiu farcit de toreros, cantants, discursaires gallòfols, amants i experts en no-res, però tots ells especialistes a desplomar fiscalment els Països Catalans i a impedir i limitar el progrés i el benestar de bona part del territori de l'Estat i dels seus habitants. Això sí, sobre la base del virus del nacionalisme espanyol més tronat, bel·ligerant amb la diversitat.\nLa nostra independència nacional no comportarà només canvis en les fronteres territorials al sud d'Europa, sinó també la fi d'un negoci. Fer-hi front, presentar-hi batalla, combatre-ho amb totes les conseqüències requereix no sols bondat personal i patriotisme, sinó també sentit d'Estat, visió política i mirada llarga. I Espanya es resistirà, amb tots els mitjans, a perdre privilegis, mitjançant mentides, l'ús partidista de la legalitat i de la maquinària judicial, intoxicacions diplomàtiques, joc brut i violències diverses. Dirigents i poble, tots ens vam encomanar un entusiasme naïf, confiant en la resposta democràtica de la Unió Europea i no preveient com calia la reacció violenta de l'Estat. Poc o molt, tots vam pecar de candidesa i tots hi tenim la nostra part de responsabilitat, en aquesta ingenuïtat, quan crèiem que els nostres tenien més caps lligats i més feina subterrània feta. Ara no hi podem tornar de nou, no podem llançar-nos a la piscina per a nedar, sense comprovar, prèviament, si té aigua o no. Ni pujar al cotxe amb el dipòsit de benzina buit, confiant que corri. Ni convidar a sopar els amics amb la nevera buida, esperant que se'n tornin cap a casa amb la panxa plena.\nNo podem repetir els mateixos errors. I quan vingui l'hora de la veritat, el moment de l'embat definitiu per la independència, no hi podem anar amb la mateixa alegria innocent que els infants se'n van de colònies; els adolescents, d'excursió o les parelles i famílies, de casa rural, un cap de setmana o un pont llarg. Només amb la direcció de bones persones no serà possible dur a terme una lluita exitosa, efectiva i intel·ligent. Ens caldrà tota una altra cosa i força més. No es tracta de fer, exactament, un elogi de la mala llet, però sí que és hora d'abandonar la ingenuïtat i engegar a dida els lliris a la mà que caracteritzen tantes processons independentistes. És l'hora de la intel·ligència, la sagacitat, la valentia, l'audàcia, la mala bava, la puteria, l'astúcia, el coratge, l'habilitat, l'agudesa, la perspicàcia, la subtilesa, l'enginy, la intuïció. L'hora d'activar totes les nostres fortaleses, identificar les seves debilitats i actuar en conseqüència, sense embuts. Ei, tot això si, de debò, volem, algun dia, ser independents.\nPer Babaurrell el 11 de desembre de 2020 a les 11:17\nTe recomiendo recuperar la entrevista que le hizo a J. Borrel la Terribas en la radio, con motivo de la publicación de ese libro... Acabó reconociendo que Cataluña sería un país próspero y perfectamente viable a nivel econmmico!!! Imaginate, ni él es capaz de defender los postulados del libro que ha escrito. O es idiota, o inculto y mentiroso. Per cert sr. Carod, s'ha deixat el sentit de l'humor, arma poderosa contra països que es prenen seriosament a sí mateixos. A Catalunya anem una mica faltats d'aquest sentit, tot ens ho prenem a la tremenda, i fora bo que començem a relativitzar-nos i tornem amb humor les afrentes que en fan. A Espanya els desarma l'humor, no estan preparats per encaixar-lo, desconfien i acaban fent el ridícul devant del món sencer. L'humor desactiva una resposta violenta (a menys que vulguis quedar com un passarell involucionat) i crea simpaties a la causa.\nEntrar a la rereguarda\nPer MiqCar el 11 de desembre de 2020 a les 02:35\nMentre no s'entri en les Rr.Ss. espanyolistes no podrem llevar-los la seva base social. Aquest és l'error.\nPer Joana March Manresa el 10 de desembre de 2020 a les 19:39\nUn gran article , tota la raó , És molt trist tot el q està passant , després de tan de patiment , no és just, sento molta vergonya de veura con alguns fan el joc als adversaris , realment trist i desabador\n¡ Qué triste será el despertar!\nPer Huno II el 10 de desembre de 2020 a les 19:15\nEsta martingala de que el resto de España nos roba y que con la secesión seríamos más ricos ya no las defiende nadie. Le recomiendo la lectura del libro de J. Borrell y otro "Las cuentas y los cuentos de la independencia" . Por ese camino llegaremos a la misma conclusión que Pujols, por ser catalanes lo tendremos todo pagado.\ni força també\nPer Silvestre el 10 de desembre de 2020 a les 14:28\nTot el dolor que ens causeu us ho retornarem multiplicat per deu. Val per totes dues bandes, oi?\nPer raik el 10 de desembre de 2020 a les 12:35\nJo no done la meva vida per ninguna patria, ni tampoc cree la meva identiar a partir de la meva llengua. Soc d´dètnia gitana, parlo català i anglés i em pregunto que si una comunitat llinguística te dret a reivindicar un estat-nació, no podrien els gitanos demanar també el seu dins d´una Catalunya independent?\nPer Virtual mix el 10 de desembre de 2020 a les 11:26\nA la UE, i al mon no els interessa la independencia de catalunya, exteriorment no hi ha suport, es limiten a dir es un afer intern, al parlament de la UE, per molt que cridin els de Waterloo no els hi fan cas, podeu parla de la independencia eternament pero de aconseguirla, dupto molt amb paraules bonique, i sense derrama sang...pobres del lliri a la ma...\nPer Carles V el 10 de desembre de 2020 a les 00:04\nEns cal més força i menys escrúpols per emprar-la. Tot el dolor que ens causin els l'hem de retornar multiplicat per deu.\nPer Nom el 9 de desembre de 2020 a les 22:38\nSí, Carod, em vas fer de catalanista a indepe. De vegades t'allargues, t'emboliques, però sí, tens tota la raó.\nPer Jordi Sitges el 9 de desembre de 2020 a les 21:03\nMolt encertat l'article. És necessari que totes aquestes tesis i idees les tinguem ben clares, i és el moment d'insistir en elles. També hi afegiria que mentre seguim sent comunitat autònoma els polítics han de ser governants molt eficients i que quedi ben clar que governen en benefici de tota la població.


Santa Coloma de Farners - #vilesflorides\n21 de febrer per viles_admin\nCapital de comarca, situada entre la plana i les muntanyes de Les Guilleries. En aquesta vila termal, destaca el Parc de Sant Salvador, origen de rutes on el so de l’aigua és una constant gràcies a les fonts i rieres. Té uns referents imprescindibles: el castell, l’ermita de Farners i la Plaça Farners, amb els plàtans centenaris i el majestuós campanar i les façanes modernistes, mirall d’una època d’esplendor a principis del segle XX. Considerada la capital de la ratafia, posa especial èmfasi en l’elaboració tradicional d’aquest licor i dona especial rellevància a les plantes emprades per a la seva producció. La Fira de les Herbes de la Ratafia o la Fira de la Flor són la culminació del compromís amb el verd de Santa Coloma de Farners.\nEn aquesta vila termal hi destaca el magnífic Parc de San Salvador, origen de rutes i itineraris relacionats amb l’aigua, el medi ambient i la història. El municipi, capital de la comarca de la Selva, treballa per transmetre els valors del verd i ho fa amb la organització d’esdeveniments com la Fira de la Flor i la Fira d’Herbes de la Ratafia i altres activitats en favor de la educació ambiental.\nGener: Festa del Pelegrí\nMaig: Mercat de les herbes i les flors i Festa de la Revolta dels Segadors\nJuny: Fira del Pa amb Tomàquet\nNovembre: Festa de la Ratafia


QUÈ ÉS? - Genny\nLa Genny™ 2.0 és el vehicle perfecte per moure's amb tota llibertat. La seva avançada tecnologia, combinada —per què no?— amb un atractiu disseny, trenca tots els esquemes convencionals que s'havien utilitzat fins al dia d'avui i elimina totes les barreres, tant les arquitectòniques com les psicològiques.\nLa Genny™ 2.0 és el resultat d'una evolució que va començar amb una intuïció de l'inventor Paolo Badano. Fa més de 16 anys, Badano, en plena joventut, va patir un accident que li va obligar a aprendre a viure en una cadira de rodes.\nPerò els avanços que estaven en voga aleshores no acabaven de resoldre les seves necessitats de mobilitat quotidiana. Les solucions que oferia el mercat consistien sistemàticament en variacions tradicionals de la clàssica cadira de rodes que, per més que estiguessin motoritzades, presentaven importants limitacions. Per no parlar de la seva estètica.\nFa uns pocs anys, un curiós mitjà de transport elèctric anomenat Segway PT va captar la seva atenció. La seva funcionalitat i la seva capacitat d'estabilització ho convertien en una màquina gairebé màgica. L'únic problema que aparentment plantejava era que, per utilitzar-ho, és necessari posar-se dempeus, en posició perfectament vertical. Però no feia falta reflexionar molt per arribar a la conclusió que si el Segway PT® aconseguia mantenir en equilibri de manera segura a una persona amb el centre de gravetat molt allunyat del sòl, sens dubte podria fer el mateix amb una persona asseguda.\nCom ocorre sempre, es triga molt menys temps a tenir una idea que a portar-la a la pràctica. I més encara en una empresa tan ambiciosa com aquesta, ja que abans de res aquest mitjà de transport havia de garantir la seguretat de l'usuari sota qualsevol circumstància.\nDurant més de dos anys Paolo es va bolcar en aquest projecte, superant amb determinació els obstacles que es presentaven diàriament en el seu camí. La seva decisió d'adoptar la tecnologia Segway® i de fer el millor ús de l'experiència de dissenyadors i enginyers robòtics de renom mundial ha marcat la diferència. La seva obstinació ha donat com resultat un èxit indiscutible.


Escola Can Salvi | Endangered species | Pàgina 4\nDes de l’escola us agraïm la vostra col·laboració en el projecte Apilo XII de recollida de piles usades.\nContinuem així!!!! Posem-nos les piles!!!\nSORTIDA P5: LA VEREMA\nEl proper dimarts 2 d’octubre els nens i nenes de P5 farem la Verema. Anirem a l’Estol, una casa de colònies situada a Sant Martí Sarroca, a l’Alt Penedès. Segur que ens ho passarem d’allò més bé tot trepitjant raïm!\nDONES, CIÈNCIA I DESCOBRIMENTS\nEnguany el tema de l’escola serà “Dones, ciència i descobriments”. Serà l’eix vertebrador amb el qual es treballaran diferents aspectes, per exemple els noms de les classes, la decoració de l’escola, etc.\nJa ha arribat el moment de retrobar-nos! Estem segurs que heu passat un estiu genial, on heu descansat i carregat piles per tornar amb moltíssimes ganes.\nEn un parell de dies ens veurem a l’escola amb moltes coses noves per aprendre, compartir i gaudir.\nENS VEIEM EL 12 DE SETEMBRE!!!!!!!!!!!!!!\nAquí teniu els llistats dels llibres corresponents al curs 2018-2019. També els podeu veure en la secció de Documents Centre, llistat llibres del menú principal del bloc.\nI amb aquestes images de la gimcana i de la remullada ens acomiadem de vosaltres fins l’any que ve!!!\nESPEREM QUE HAGUEU GAUDIT MOLT DEL DIA D’AVUI !!!!\nMOLT BONES VACANCES, ENS VEIEM AL SETEMBRE!!!!!!!!!!!!\nI avui toca als més grans acomiadar-se de l’escola.\nHa estat un acte molt emotiu, i divertit. Us desitgem molta sort en la nova etapa!!!\nI veniu a veure’ns sempre que pogueu!\nUna abraçada ben forta de part de tots els companys i companyes i dels mestres!\nACLARIMENT FESTA FI DE CURS\nCom us vem informar ahir, ja estem preparant la festa de fi de curs que celebrarem demà a l’escola.\nEs tracta d’una mena de gimcana, on els nens i nenes distribuïts per grups passaran per les diferents proves. Moltes d’aquestes proves són amb aigua, per això… Llegeix més»\nAra que ja s’acosta el final… us deixem unes boniques fotos de grup.… Llegeix més»\nAvui al matí hem fet la graduació de P5!! Els més grans del cicle d’infantil s’han acomiadat dels nens i nenes de P3 i P4 i de les mestres. Ha estat molt emocionant!!\nAquí teniu una petita mostra! si mireu al bloc de P5 hi podreu… Llegeix més»\nAquest matí alguns nens i nenes d’infantil han anat a recollir les patates que van plantar al febrer a l’hort de l’escola. Quina gran sorpresa i quina bona collita hem tingut!!!\nAquí teniu les imatges de l’abans i el després!!\nDes d’aquí volem agrair la col·laboració del… Llegeix més»\nAvui a l’escola hem celebrat la Jornada cultural!\nHem preparat diferents tallers lúdics per l’escola on els alumnes de P3 a 6è han anat passant.\nHi havia taller de xapes, jocs i balls del món, un taller per fer un mural, un taller de plantes, el joc… Llegeix més»\nVISITA LLAR D’INFANTS EL CAVALLET\nAvui els nens i nenes de P3 han rebut una visita molt especial. Han vingut alumnes de P2 de la Llar El Cavallet a veure’ns. Hem fet un esmorzar de germanor i hem compartit una estoneta de joc amb ells.\nSORTIDA AL MERCAT P5\nAvui els nens i nenes de P5 han anat d’excursió al Mercat, han vist moltes parades i s’han fixat en els diferents productes. Després han caminat pel casc antic i han vist diferents monuments, la biblioteca, l’estació de ferrocarrils, el teatre i cases antigues.\nFinalment, han… Llegeix més»\nCOLOR A L’ESCOLA CAN SALVI\nUna part dels membres de la comunitat educativa de l’escola Can Salvi (famílies, AMPA i mestres) s’han reunit aquest dissabte per pintar els patis de Primària i Infantil de la nostra escola. També s’ha muntat una cuineta de fusta, obsequi de l’Ampa, en el pati… Llegeix més»\nFUNNY DAY 5è\nI per fi ha arribat el dia, avui els alumnes de 5è de la nostra escola han participat en el Funny day!!\nUs deixem l’enllaç amb la notícia de l’activitat.\nFESTA DELS AMBIENTS\nAquest matí, com ja va sent tracidional en aquestes dates els nens i nenes d’infantil han fet el comiat dels ambients fent una petita festa. Aquesta festa consisteix en treure tots els ambients al pati i els alumnes van passant lliurement per tots. Ha estat… Llegeix més»


saragatona: ritmes llatins\nPublicat per miquel a 12:03 a. m.\nrenoi, quina classe més interessant! segur que ells també pensen que és un gust treballar amb tu, encara que potser avui tampoc t'ho han dit! :-)\ndesprés de sentir i llegir a mestres blasmant els alumnes i queixant-se infinitament, seguir la classe amb tu ha estat un goig. Potser perquè traspues respecte cap a ells i cap a la teva feina tu, com Sòcrates, només ets la llevadora que ajuda a parir allò que ells, de ben segur, ja porten a dins. Perquè parlar de poesia és parlar d'humanitat. Moltes gràcies per fer-nos-ho arribar. :)\nPer cert, amb aquests ritmes encara acabareu fent un "rap" amb la poesia renaixentista :P\nadmets oients de ciències?\nEm sembla que m'apuntaré a una d'aquestes teves classes, a veure si hi redescobreixo res...\nAbans de cap altra cosa, vull deixar constància que aquet bloc és sobretot una tria de moments i pensaments, de manera que cal que quedi clar que la vida -i les classes- té moltes hores que preferim no recordar personalment ni públicament perquè tenim tendència a recordar i, sobretot, a donar publicitat, a allò que ens interessa o ens va millor.\nTens raó, kika, sovint no ens diem aquestes coses, però les diem a tercers i ens acaba arribant. Com deia abans, però, hi ha dies millors i pitjors, moments que ens agrada recordar i d'altres que preferim oblidar, instants que ens sentim en comunió amb tot i tothom i d'altres que ens creiem perseguits per la més absoluta injustícia.\nCada dia, Clidice, hi ha alguns moments que m'ho passo molt bé amb alguns alumne o amb tots, però també n'hi ha d'altres en què ... deixem-ho estar.\nLa feina dels professors -simplificant- considero que és doble: aconseguir que els alumnes treguin allòp que tenen dins, com tu dius, i posar alguna cosa dins. En els dos casos, la meva actuació és molt mediocre, per no dir deficient, però al menys intento comprendre'ls i que em comprenguin. En fi...\nSi hi ha ritme, hi ha classe, si no hi ha ritme hi ha hora de classe. El ritme no importa gaire, però el rap està bé :-)\nXurri, m'encanten els oients de ciències, solen ser molt raonables; tot i que no hi ha alumnes de ciències ni de lletres, sinó individus. El que estaria bé, però, és tenir-te no d'oient sinó de companya: perquè no podem fer classes dos profes alhora? Li proposaré a Maragall amb l'argument, a més d'altres més lúdics i d'efectivitat, que seria una bona manera d'acabar amb l'atur del gremi.\nNo crec que redescobrissis res, Albert, però seria divertit. Bé, postser sí, descobriríem que els duos (els diàlegs) funcionen més que els monòlegs, que és una tendència secular i passada de moda de fer les classes.\nDeliciós! Quin ritme que té aquest escrit. M'has fet venir a la memòria la lectura de "Teacher Man" de Frank McCourt.\njo vull anar a les teves classes!\nGràcies, miq, per pensar amb comparacions agradables.\nI am i ja m'agradaria tenir-te, Arare perquè em donessis un cop de mà. Recorda, però, que aquí faig literatura.


Resposta d'ICV a la proposta d'ERC "Arenys de Mar 2015"\nInici > Resposta d'ICV a la proposta d'ERC "Arenys de Mar 2015"\nEnviat per @icvarenys el Dm, 24/09/2013 - 13:35\nAmb aquest comunicat volem donar resposta a la proposta "Arenys de Mar 2015"  que, fa unes setmanes, va fer Esquerra Republicana de Catalunya en la línia d'impulsar un front comú de forces polítiques per les properes eleccions municipals.\nVolem constatar que el document treballat des de l'Assemblea d'ERC ha generat a si d'Iniciativa per Catalunya Verds d'Arenys de Mar un intens debat sobre els punts que planteja i les estratègies a seguir en els propers mesos. Un debat intern que també hem pogut compartir amb Esquerra en les diverses reunions que hem mantingut durant aquest estiu i que segur ens han enriquit a ambdues formacions. Així mateix cal destacar també els contactes que sobre el mateix tema s'han tingut amb altres formacions polítiques pròximes i amb un nombre important de ciutadans que hi han dit la seva.\nIniciativa per Catalunya Verds hem comunicat a ERC que no ens adherirem a la proposta que han fet per alguns aspectes formals importants que caldria haver treballat abans de fer-se pública la crida. És important per nosaltres que una proposta de plataforma unitària tingui un treball previ de definició programàtica i de propostes concretes que són les que confegeixen els objectius comuns de treball i que ha de permetre sumar adhesions i créixer.\nTambé considerem que la proposta ha d'anar més enllà dels partits i les actuals forces polítiques organitzades. Caldria trobar la fórmula i l'equilibri entre el paper motor i la capacitat organitzativa que tenen els partits amb un procés atractiu per incorporar noves persones i col·lectius. Fer un esforç per recuperar i dignificar la paraula i el fet de la política\nEn aquesta mateix línia, des d'Iniciativa per Catalunya Verds hem acordat treballar els propers mesos de manera intensiva el debat sobre la situació d'Arenys de Mar. Un debat intern que ens ajudi a tenir una propostes definides i concretes amb les que poder-nos presentar i compartir el debat sobre el futur de la nostra vila des d'una perspectiva social, ecològica i d'esquerres.\nAquesta resposta negativa a Esquerra Republicana de Catalunya no tanca cap porta a possibles acords i propostes conjuntes i més àmplies que puguin germinar i materialitzar-se els propers mesos. Som conscients que la convocatòria d'eleccions municipals de 2015 és una realitat, que independentment del context polític nacional, cal assumir i anar treballant en clau local. D'acord a aquesta voluntat també cridem a totes aquelles persones que tinguin propostes per fer i un neguit per debatre temes arenyencs des de l'òptica de l'esquerra nacional i renovadora. A ICV hi sou benvingudes perquè tenim una necessitat de créixer i ganes de sumar complicitats.\nICV Arenys de Mar\nAl facebook: https://www.facebook.com/ICVArenysdeMar \nAl twitter som: @icvarenys\nEl nostre correu electrònic és: arenysdemar@iniciativa.cat \nURL d'origen: http://arenyautes.cat/content/resposta-dicv-la-proposta-derc-arenys-de-mar-2015